### Beslutningstema

Det skal besluttes, om forslag til Kommuneplantillæg 127-130 og  Lokalplan nr. 156-130 for boligområde i [adresse] skal endelig vedtages.

### Historik

Sagen blev udsat på Økonomiudvalgets møde den 23. april 2025 med henblik på, at forvaltningen skulle tage en dialog med nabo om hans indsigelse. Denne dialog er sket og notat fra dialogen er vedlagt som bilag.

### Sagsfremstilling

For at sikre et udvalg af tidssvarende, attraktive byggegrunde, er forslag til Lokalplan nr. 156-130 for et boligområde i [adresse] blevet udarbejdet. Lokalplanen udlægger således en ny udstykning på ca. 4,4 ha. beliggende mellem [adresse] og [adresse], ligesom det eksisterende boligområde i tilknytning hertil, inddrages i planen og overføres til byzone i overensstemmelse med kommuneplanen. Efter lokalt ønske om mulighed for opførelse af et antal seniorboliger indenfor den bebyggede struktur, er Kommuneplantillæg nr. 127-130 endvidere udarbejdet for, at sikre plangrundlaget for tæt-lav bebyggelse indenfor planområdet.

Lokalplanen opdeler det samlede område i tre delområder:

* Delområde I - som omfatter den eksisterende bebyggelse omkring [adresse] og [adresse],
* Delområde II - den nye udstykning, som i dag er forpagtet som landbrugsjord og
* Delområde III - en eksisterende grenplads med pumpestation i det nordøstlige hjørne mod [adresse].

Lokalplanen giver mulighed for, at det nye område kan udstykkes med variable grundstørrelser, så der dermed gives mulighed for udstykning af lidt større "landsbyparceller". Parcellerne fordeles langs en boligvej, som bugter sig fra [adresse] til [adresse] med brede græsrabatter. I området reserveres endvidere areal til grønt, rekreativt område med mulighed for etablering af LAR-anlæg (Lokal Afledning af Regnvand). Området tænkes udstykket i etaper, hvor hastighedsdæmpende foranstaltninger i vejanlægget naturligt vil markere etapeopdelingen. Desuden gives der mulighed for opførelse af tæt-lav bebyggelse med henblik på etablering af seniorboliger. Lokalplanen fastlægger derudover nogle meget overordnede bestemmelser for bygningernes placering og ydre fremtræden, men med en relativ stor materialefrihed. Derved vil bebyggelsen fremstå med et varierende udtryk, hvilket er med til at understrege landsbykarakteren.

Lokalplanen har været i offentlig høring, hvor der er indkommet bemærkninger, som har medført enkelte tilretninger. Slots- og Kulturstyrelsen har bedt om, at tre fredede bygninger i området fremgår af kortbilaget i lokalplanen. Derudover er en nabo kommet med bemærkninger med ønske om, at de tre sydøstlige grunde udlægges som grønt område for at undgå støjproblemer fra hans erhverv, som er entreprenør/maskinstation. Da naboen har fået sin miljøgodkendelse i 1988, var naboarealet, som der planlægges for i dag, udlagt til boligområde. Miljøgodkendelsen fra 1988 sætter støjbegrænsninger til blandet bolig og erhverv, da arealet på daværende tidspunkt var beliggende i landzone. Ved planlægningen overføres arealet til byzone, hvorved der sker en skærpelse af støjkravende med 10 dB. For at imødekomme denne skærpelse og for ikke at sætte naboen og det erhverv, der drives på ejendom i miljøkonflikt, indføres det i lokalplanen, at der skal laves et 10 meter bredt beplantningsbælte, hvor der samtidig skal være muligt at opføre støjdæmpende foranstaltninger.

Planforslagene er screenet og det er vurderet, at planforslagene ikke er miljøvurderingspligtige.

Sagen behandles sideløbende i Teknik- og Miljøudvalget i forhold til lokalplanen og i Klima-, Vækst- og Udviklingsudvalget i forhold til kommuneplantillægget.

### Lovgrundlag

Planloven

### Indstilling Direktøren for Teknik/Miljø, Service og Beskæftigelse indstiller,

at forslag til Kommuneplantillæg 127-130 og Lokalplan nr. 156-130 for boligområde i [adresse] endeligt vedtages med de beskrevne ændringer, og

at indstillingen videresendes til behandling i Økonomiudvalget og Kommunalbestyrelsen.

**Beslutning fra Teknik- og Miljøudvalget den 1. april 2025, pkt. 15:**

Indstillingen anbefales.

Svenning Hermansen (A) deltog ikke i mødet.

**Fagchefen for Klima, Plan og Udvikling indstiller,**

at forslag til Kommuneplantillæg 127-130 for boligområde i [adresse] endeligt godkendes med de beskrevne ændringer, og

at indstillingen videresendes til Økonomiudvalget og Kommunalbestyrelsen.

**Beslutning fra Klima-, Vækst- og Udviklingsudvalget den 7. april 2025, pkt. 8:**

Indstillingen anbefales.

**Beslutning fra Økonomiudvalget, den 23. april 2025, pkt. 7:**

Sagen udsat.

Bertram Lind deltog ikke i mødet.

**Sagen genoptages**Forvaltningen har været i fornyet dialog med ejeren af nabo til området på Zara Jacobsen 30, hvilket var ønsket ved sagens udsættes på seneste møde. I dialogen fremkom tre forslag til løsning af ejerens forhold (vedlagt) ligesom det oprindelige forslag om godkendelse af det foreslåede Kommuneplantillæg og Lokalplanforslag er 4. scenarie, så der foreligger 4 scenarier til Udvalgets behandling;

1. Ejeren køber tre grunde op ad egen matrikel med mulighed for erhverv og påtager sig forpligtigelse til beplantningsbælte. Løsningen kræver, at der udarbejdes et kommuneplantillæg samt lokalplanændring med en ny høring og proces med en ændret tidsramme.
2. Ejeren køber tre grunde op ad egen matrikel  til kostprisen uden byggepligt for at sikre sig, at der ikke kommer naboer klods op ad deres virksomhed. Det vurderes, at områdeafgrænsningen skal tilrettes, så de ikke indgår i lokalplanen, at salg skal ske i offentligt udbud og at byggemodningsprisen skal deles af færre grunde.
3. Beplantningsbæltet udvides til 15 m i stedet for 10 m. Løsningen kan ske med en mindre tilretning af det eksisterende lokalplanforslag. Dette forslag var det forslag ejeren mindst kunne se sig selv i.
4. Det oprindelige Lokalplanforslag og Kommuneplantillæg som har været i høring fastholdes til godkendelse og videresendes til Kommunalbestyrelsen behandling.

**Fagchefen for Klima, Plan og Udvikling indstiller,**

at i fald der godkendes et af scenarierne 1-3 som ovenstående, sendes sagen til fornyet behandling i Teknik- og Miljøudvalget,

i fald scenarie 4 vælges, vil forslag til Lokalplan nr. 156-130 og Kommuneplantillæg 127-130 for boligområde i [adresse] blive endeligt vedtaget og indstillingen videresendes til Kommunalbestyrelsen.

**Beslutning i Økonomiudvalget den 22. maj 2025, pkt. 14:**

Indstillingen anbefales, idet scenarie 4 blev valgt.

Karl Hansen deltog ikke i mødet.

### Beslutning

Indstillingen godkendt, hvormed Lokalplan nr. 156-130 og Kommuneplantillæg 127-130 for boligområde i [adresse] er endeligt vedtaget.